צילה צפת

צילה צפת (נולדה ב-4 בספטמבר 1952) היא שופטת וסגנית נשיא בית המשפט המחוזי בתל אביב בדימוס. בחודש אפריל 2024 מונתה צפת ליו"ר הוועדה למינוי דירקטורים בתאגידים בנקאיים. צילה צפת נולדה בישראל בשנת 1952. סיימה לימודיה התיכוניים בתיכון הרוא"ה ברמת גן. בשנים 1970–1972 שירתה בצה"ל בהיאחזות נח"ל ברמת הגולן. בשנת 1975 סיימה את לימודיה לתואר במדעי הטבע באוניברסיטת בר-אילן ולאחר מכן עבדה כמיקרוביולוגית בבית חולים על שם שיבא, תל השומר במעבדה לסיווג רקמות ובבנק הדם. בשנת 1982 סיימה את לימודיה לתואר במשפטים באוניברסיטת בר-אילן. בשנים 1981–1983 התמחתה בבית משפט בתל אביב ובמשרד עו"ד. בשנת 1983 הוסמכה כעורכת דין ולאחר מכן עבדה כעורכת דין עצמאית. בינואר 1997 מונתה לכהונת שופטת בבית משפט לענייני משפחה במחוזות תל אביב והמרכז. בינואר 2006 מונתה לכהונת שופטת בבית המשפט המחוזי באר-שבע. בינואר 2012 עברה לכהן כשופטת בבית משפט המחוזי בתל אביב ובמאי 2017 מונתה לסגנית נשיא וניהלה את המחלקה למשפט מנהלי בבית המשפט והייתה גם אחראית על תכנון ומנהלה. ברוב שנות כהונתה כשופטת הייתה חברה בנציגות השופטים הארצית ואשת הקשר עם ארגוני שופטים בעולם. בשנים 2010–2014 שימשה כנשיאת הוועדה למשפט אזרחי בארגון השופטים הבינלאומי (IAJ) וגם הייתה נציגת הארגון בוועידת האג למשפט בינלאומי פרטי (HCCH). בשנים 2014–2016 שימשה כסגנית נשיא ארגון השופטים האירופי (EAJ). בשנת 2012 מונתה לדירקטורית בחברה לניהול קרן ההשתלמות לשופטים בע"מ ובאוגוסט 2019 מונתה למנכ"לית החברה, תפקידים בהם היא נושאת עד היום, גם לאחר פרישתה מכס השיפוט. בספטמבר 2022 פרשה לגמלאות מכס השיפוט, ומאז עוסקת בגישור ובוררות. בחודש אפריל 2024 מונתה ליו"ר הוועדה למינוי דירקטורים בתאגידים בנקאיים והחליפה את קודמה בתפקיד, דוד חשין, שפרש בפברואר 2024. בנוסף, היא חברה בוועדת ביקורת במוזיאון תל אביב לאומנות. בחודש אפריל 2024 מונתה צילה צפת ליו"ר הוועדה למינוי דירקטורים בבנקים ללא גרעין שליטה, לאחר שבמשך כחודש וחצי הוועדה לא תיפקדה לאחר פרישתו של היו"ר הקודם, דוד חישין, בחודש פברואר 2024. העיכוב במינוי, על פי דיווחים בתקשורת, היה בעקבות מתח בין שר המשפטים יריב לוין, שאחראי למנות שופט בדימוס מביהמ"ש המחוזי או העליון לתפקיד היו"ר, לבין מ"מ נשיא ביהמ"ש העליון עוזי פוגלמן, אשר המינוי צריך להתבצע בהתייעצות עימו. ב"כלכליסט" נכתב: "בשל מערכת היחסים המתוחה בין לוין למערכת המשפט, חל עיכוב במינוי מועמד מוסכם בין השניים. בוועדה שקלו להמשיך ולעבוד גם ללא יו"ר, אולם הבינו שהדבר כרוך בקשיים משפטיים, ולכן עבודת הוועדה הופסקה והליכים לבחירת מועמדים לדירקטוריונים בחלק מהבנקים הוקפאו." בסופו של דבר הושגה הסכמה בין לוין לפוגלמן והוחלט על מינויה של צילה צפת לתפקיד. כערכאת ערעור בתחום דיני המשפחה קבעה תקדים המתווה את קו הגבול בין חוק יחסי ממון בין בני זוג, לבין חוק הירושה על פיו, אין בכוחו של הסכם יחסי ממון להדיר יורש מזכותו בירושה אלא בצוואה בלבד. הלכה זו אושרה פעמיים בביהמ"ש העליון. בתחום התובענות הייצוגיות, אישרה תובענה ייצוגית נגד קונצרן פולקסווגן וצ'מפיון מוטורס היבואן הרשמי בישראל, בפרשת "דיזלגייט", לאחר שפולקסווגן התקינה תוכנה תרמיתית במכוניות בעלות מנוע דיזל מתוצרתה, המזייפת את נתוני זיהום האוויר בעת בדיקה, אך בעת נהיגה במציאות גורמת לפליטת מזהמים ברמה שאסורה על פי התקן. התובענה אושרה כייצוגית הן באשר רכיב הנזק שנגרם לבעלי הרכבים המושפעים והן בשל נזקי זיהום אויר לכלל האוכלוסייה. אישרה תובענה ייצוגית שהוגשה על ידי עובדי Comverse וורינט, התובענה היוותה זווית נוספת בפרשת ה Backdating בה היו מעורבים קובי אלכסנדר מייסדה ומנהלה של Comverse ובכירים נוספים, ועניינה בטענת עובדים בחברות הללו שכתוצאה מתרמית ה Backdating נמנע מהם לממש אופציות שקיבלו מקומברס וורינט כחלק מתנאי העסקתם. בתחום תכנון ובניה דנה בבקשה של עשרות בעלי בתים המתגוררים בסמיכות למתחם בית החולים איכילוב בתל אביב, לבטל היתר בניה למגדל חדש בן 25 קומות בשטח של 60,000 מ"ר בתחומי בית החולים. בין היתר נטען כי המבנה יחסום את האור והאויר, יפגע בפרטיותם, יגרום לזיהום אור בלילה יגרום למצוקת חניה ויגדיל את העומס התחבורתי באזור. בעזרת הדמיה בתלת מימד שהוכנה לבקשתה של צפת, ואשר הוקרנה באולם, הוסכם על הטיית זווית המבנה כדי להפחית את רמת הפגיעה בבתים הסמוכים ככל הניתן. עם זאת לאור מצוקת האשפוז והעדר זמינות קרקעית אחרת, קיים צורך להרחיב את בית החולים ועל כן אין מנוס מבניה לגובה. בתחום דיני המכרזים דנה במכרזי מגה של הרכבת הקלה בתל אביב, בעלי חשיבות לאומית שהיקפן נאמד בכ-30 מיליארד שקלים, ובין השאר דחתה השגה של אורבניקס, שאחד מבעלי מניותיה הוא תאגיד סיני, על פסילת הצעתה במכרז פומבי למימון, תכנון, הקמה ותחזוקה של ה"קו הירוק" וה"קו הסגול" של הרכבת הקלה. ההצעה נפסלה על ידי וועדת המכרזים של נת"ע מהטעם כי ההצעה גירעונית, והכריזה על TMT ולייט TLV כזוכות במכרז, ואילו לטענת אורבניקס פסילתה נבעה מטעמים זרים, בשל לחץ שהפעילו דרגים גבוהים בממשל האמריקאי על ממשלת ישראל למנוע השתתפות תאגידים סיניים בפרויקטים מקומיים בעיקר בתחום התשתיות. לאחר עיון בפרוטוקולים החסויים של הוועדה המייעצת לענייני ביטחון לאומי בהשקעות זרות, ובדיקת גרעוניות הצעת אורבניקס, ההשגה שהגישה נדחתה. בתחום האזרחי דנה בסכסוך רחב היקף, חובק עולם, בתביעה שהועמדה על סך של 192 מיליון ₪, בגין גזל זיכיון יבוא ומתן שוחד לבכירים בתאגיד המכוניות הקוריאני קיה לצורך העברת הזיכיון, ותביעה שכנגד על סך של 5 מיליון ₪ בגין נזק שנגרם על ידי התובעים אשר פרצו למחשבי הנתבעים לצורך איסוף ראיות לתמיכה לתביעתם, חדירה לפרטיות וגניבת סודות מסחריים. כן דנה בתביעות רחבות היקף בסוגיות בנקאיות שעניינן במסחר במניות המעוף, שיטות חישוב ריבית, חיוב בגין אשראי דוקומנטרי, התניית שירות בשירות, ביטול אשראי והעמדת חובות לפירעון מיידי. בתחום המקרקעין דנה בתביעה של מתיישבי כפר אז"ר, מושב שיתופי שהוקם בשנת 1932, נגד מינהל מקרקעי ישראל בשל דרישתה להחזיר לה 100 דונם לצורך שינוי ייעוד לבניית שכונת מגורים של רבי קומות. בתחום הפלילי, הרשיעה אם, לראשונה ובאופן תקדימי, בסיוע במעשה ומחדל למעשיו של אב אשר הורשע בתקיפה מינית, אינוס ומעשי סדום בשלוש מבנותיו לאורך תקופה של שני עשורים והמעשים היו במודעותה של האם. הרשיעה נהג אוטובוס בהריגה, חבלה חמורה ופציעה בתאונת אוטובוס התיירים בכביש 12, בה נהרגו 24 סוכני תיירות מהעיר סנקט פטרסבורג ורבים אחרים נפצעו. התאונה נגרמה תוך ניסיון עקיפה של אוטובוס אחר בכביש מפותל, חלקו עם שיפועים תלולים. הנהג הורשע בהריגה הגם שהעקיפה בוצעה במקום שלא קיים תמרור האוסר זאת, והכביש סומן בקו הפרדה מקווקו וגם מהירות הנסיעה לא חרגה בהרבה מהמהירות המותרת, זאת הואיל וכנהג מנוסה היה מודע לאחריות המוגברת המוטלת על שכמו כנהג מקצועי המסיע מספר רב של נוסעים והמסוכנות הטמונה במהירות בה נסע שאינה הולמת את תנאי הדרך. צפת נשואה לעו"ד אורי צפת ולהם שלוש בנות. מתגוררים ברעננה. אתר האינטרנט הרשמי של צילה צפת צילה צפת, באתר הרשות השופטת השופטת צילה צפת, באתר הרשות השופטת סגנית נשיא בית המשפט המחוזי בת"א (בדימוס), השופטת צילה צפת מונתה ליושבת ראש הוועדה למינוי דירקטורים בתאגידים בנקאיים, באתר בנק ישראל, ‏15 באפריל 2024 עירית אבישר, המשבר נפתר: צילה צפת תמונה ליו"ר הוועדה למינוי דירקטורים בבנקים ללא גרעין שליטה, באתר כלכליסט, 15 באפריל 2024 הפרק חוק יחסי ממון, חוק הירושה ומה שביניהם, בשירות הזרמת המוזיקה "ספוטיפיי" אפרת נוימן, פרשת דיזלגייט: אושרה בקשה לייצוגית נגד פולקסווגן וצ'מפיון מוטורוס, באתר TheMarker‏, 29 בספטמבר 2022 אודי עציון וליטל דוברוביצקי, פרסום ראשוןאחרי 7 שנים: אושרה ייצוגית נגד פולקסווגן בפרשת דיזלגייט בישראל, באתר כלכליסט, 29 בספטמבר 2022 יסמין גואטה, בעיתוי מעניין: אושרה תביעה ייצוגית נגד קומברס בעקבות הבקדייטינג, באתר TheMarker‏, 30 באוגוסט 2016 ליטל דוברוביצקי, 13 שנה אחרי שהוגשו ייצוגיות – עובדי קומברס יפוצו ב-16 מיליון דולר, באתר ynet, 12 ביולי 2022 מעיין לביא, נדחו שתי עתירות נגד בניית מגדל בן 25 קומות במתחם בית החולים איכילוב, באתר obiter - אוביטר, ‏22 ביולי 2020 יובל שדה, מכרז הרכבת הקלה: העליון דחה את עתירת הסינים, אגד ושיכון ובינוי, באתר כלכליסט, 1 במרץ 2023 יובל שדה, הקבוצה הסינית עתרה נגד נת"ע: הפסילה ממכרז הרכבת הקלה בגלל לחץ אמריקאי, באתר כלכליסט, 27 בפברואר 2022 תומר גנון, הקרב על זיכיון קיה: רמי אונגר ניצח את מיכאל לוי, באתר כלכליסט, 10 במרץ 2021 חן מענית, ‏בתום מאבק משפטי ארוך סביב זיכיון קיה: רמי אונגר ניצח את משפחת לוי, באתר גלובס, 10 במרץ 2021 בית המשפט המחוזי בתל אביב-יפו, תא (ת"א) 8947-04-12 כפר אז"ר-מושב עובדים להתיישבות חקלאית שיתופית בע"מ נ' קרן קיימת לישראל, באתר נבו הוצאה לאור, ‏29 באוגוסט 2019 גלי גינת‏, תקדים: אם שסייעה לטייח אונס במשפחה הורשעה בסיוע, באתר וואלה, 28 באוקטובר 2014 נעמה כהן פרידמן, אנס את בנותיו 23 שנה, האמא הורשעה בסיוע, באתר ynet, 28 באוקטובר 2014 אתר חדשות ערוץ 2, ‏נהג אוטובוס התיירים שהתהפך בדרך לאילת הואשם בהריגה, באתר גלובס, 14 ביולי 2009 אילנה קוריאל, נהג אוטובוס הורשע בהריגת 24 איש בתאונה, באתר ynet, 8 בספטמבר 2013 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "צילה צפת".